V pokračovaní celosvetového hitu z roku 2015 spájajú svoje sily otcovia Dusty (Mark Wahlberg) a Brad (Will Ferrell), aby zabezpečili pre svoje deti dokonalé Vianoce. Ich nové priateľstvo je podrobené skúške, keď Dustyho staromódny otec a švihák (Mel Gibson) a Bradov vysokocitlivý a emocionálny otec (Joh Lithgow) dorazia práve včas, aby uvrhli Vianoce do totálneho chaosu.

Paramount Pictures a Gary Sanchez Productions uvádzajú OCKO JE DOMA 2 (DADDY’S HOME 2) s Willom Ferrellom, Markom Wahlbergom, Melom Gibsonom, Johnom Lithgowom, Lindou Cardelliniovou, Alessandrou Ambrosiovou a Johnom Cenom. Vedúcimi výroby boli Molly Allenová, Sean Anders, Jessica Elbaumová, Mark Wahlberg a Stephen Levinson, producentmi Will Ferrell, Adam McKay, Chris Henchy, John Morris a Kevin Messick. Scenár napísali Sean Anders a John Morris na základe postáv vytvorených Brianom Burnsom. Film režíroval Sean Anders. Spoluúčinkujú v ňom Scarlett Estevezová, Owen Wilder Vacarro a Didi Costineová.

Tím za kamerou zahŕňa kameramana Julia Macata (DADDY’S HOME/OCKO JE DOMA, HORRIBLE BOSSES 2/ŠÉFOVIA NA ZABITIE 2), produkčného dizajnéra Claytona Hartleyho (DADDY’S HOME/OCKO JE DOMA, HLÁSATEĽ SPRÁV 2: LEGENDA POKRAČUJE/ANCHORMAN 2: THE LEGEND CONTINUES), strihača Brada Wilhitea (DADDY’S HOME/OCKO JE DOMA), kostymérku Carol Ramseyovú (DADDY’S HOME/OCKO JE DOMA, HORRIBLE BOSSES 1 a 2/ŠÉFOVIA NA ZABITIE 1 a 2) a hudobného skladateľa Michaela Andrewsa.

**RODINA SA ROZRASTÁ**

V roku 2015 videlo publikum v OCKO JE DOMA/DADDY’S HOME citlivého nevlastného otca Brada (WILL FERREL), ako vstupuje do vojny so skazeným biologickým otcom Dustym (MARK WAHLBERG) o náklonnosť Dylana (OWEN VACCARRO), Megan (SCARLETT ESTEVEZOVÁ) a ich matky Sary (LINDA CARDELLINIOVÁ). Odvtedy už Brad a Dusty odložili svoje rozdiely bokom a utvorili funkčný vzťah ako „spoluotcovia“, avšak ich životy sa opäť ocitajú v chaose, keď majú na sviatky prísť ich vlastní otcovia: prehnane starostlivý Don (JOHN LITHGOW) a alfa samec Kurt (MEL GIBSON).

Pokračovanie OCKO JE DOMA 2/DADDY’S HOME 2 bolo pre filmárov šancou vydolovať ešte viac humoru z rodinnej dynamiky skutočného života.

Scenárista a režisér SEAN ANDERS vysvetľuje: „Prvý film bol akousi bratskou romancou, kde sme sledovali, ako sa tieto dve úplne odlišné postavy spojili v záujme detí. Pri výrobe prvého filmu sme neuvažovali o pokračovaní, ale páčil sa nám nápad, aby sa na Vianoce objavili otcovia otcov a pridali ďalšiu komplikovanú vrstvu do konfliktu medzi nimi dvoma. Bol to príliš dobrý nápad, aby sme ho nechali len tak.“

Anders pokračuje: „Príbeh sme zasadili do obdobia Vianoc, lebo pre spojené rodiny môže byť naozaj ťažké zistiť, kto v ktorý deň kam pôjde, čo môže viesť ku kope nedorozumení a citovému utrpeniu. Humor aj konflikt pochádzajú z veľmi spoľahlivého a známeho prostredia.“

Producent a scenárista JOHN MORRIS dodáva: „V hlave som mal hneď jasno, že v dvojke budeme potrebovať viac otcov. A pohľad na otcov Dustyho a Brada nám ponúka možnosť odhadnúť, ako sa stali takými, akí sú.“

Veľkým ťahákom pre tvorivý tím bola aj možnosť opätovného spojenia obsadenia prvého filmu. Anders priznáva: „Nemohli sme si nechať ujsť šancu opäť pracovať s Willom, Markom, Lindou a deťmi. Will vždy prináša niečo bláznivé a vtipné, Mark vnáša do každej zo svojich postáv neuveriteľnú úprimnosť a Linda je svetová herečka, s ktorou je na pľaci vždy ohromná zábava. Scarlett a Owen sú zas veľmi spoľahliví herci, a tak som rád, že sme mali šancu nakrútiť pokračovanie, než zo svojich rolí vyrástli. Bez nich by som si pokračovanie nedokázal predstaviť.“

Producent CHRIS HENCHY hovorí: „Chceli sme zachovať všetko, čo mali ľudia radi na prvom filme, ale ešte to znásobiť. Rodina sa rozrástla. Brad a Sara majú ďalšie dieťa - Griffy. Dusty je teraz už ženatý s Karen, ktorú stvárňuje ALESSANDRA AMBROSIOVÁ a stal sa nevlastným otcom Adriany, ktorú hrá DIDI COSTINEOVÁ. Obe sa vracajú z prvého filmu vo väčších úlohách, ako aj JOHN CENA, Karenin exmanžel. Táto spojená rodina mala už tak dosť komplikovaných vrstiev, no Mel Gibson a John Lithgow sú skutočným sudom pušného prachu pridaným k šialenému palivu tejto rodiny.“

Anders dodáva: „Na začiatku filmu máme pocit, že Brad a Dusty by sa aj zabili, aby boli dokonalými otcami, ale postupovali podľa Bradovej príručky, vďaka ktorej je Brad trochu samoľúby. Všemožne sa snažia dať deti na prvé miesto, kým zároveň spolu riešia množstvo problémov medzi nimi dvoma.“

„Jasné, že som zbožňoval opätovnú prácu s Markom,“ hovorí Will Ferrell o tomto svojom treťom spoločnom filme s Markom Wahlbergom. „Je fajn poznať niekoho tak dobre, že na to môžete rovno nabehnúť. A páčil sa mi nápad vidieť, ako Brad a Dusty zvládajú spoločné otcovstvo, navyše, ak sa do tej zostavy primiešajú aj ich otcovia.“

O svojej spolupráci s Ferrellom Wahlberg hovorí: „S Willom sa cítim pri improvizácii vždy dobre. Je to talentovaný, pragmatický chlapík, ktorého humor vychádza z toho, že si užíva, keď môže ľudí rozosmiať. Keď som chcel nakrútiť svoju prvú komédiu, mal som obavy a chcel som mať jasno v tom, s kým budem pracovať. Po piatich minútach schôdzky s Willom a s producentom Adamom McKayom pred nakrúcaním FÍZLOV ZO ZÁLOHY/THE OTHER GUYS som súhlasil, že sa pridám. Po niekoľkých rokoch sme spolu nakrútili náš tretí spoločný film.“

Kým v prvom filme bol Dusty jednou z hlavných postáv, po príchode Kurta v podaní Mela Gibsona musí Dusty bojovať s krízou vlastnej identity.

Mark Wahberg vysvetľuje:“ Dusty už nie je ten drsný a neporiadny chlapík ktorým kedysi bol. Veľa sa podučil od Brada a ako otec povyrástol. Chce to riadnu fušku, aby Dustyho niečo rozhodilo, ale jeho otec Kurt sa mu dokáže dostať pod kožu a podpichuje ho kvôli tomu, ako vychováva svoje deti. Tak bojuje s tým, že chce byť lepší rodič a zároveň sa snaží zapôsobiť na svojho otca.“

Režisér Anders dodáva: „Hoci Dusty zažil všetky tieto veci od svojho otca Brada, hanbí sa pred ním postupovať rovnako. To si Kurt užíva a tak vidíme kedysi vyrovnaného a neotrasiteľného Dustyho okamžite nevyrovnaného a otraseného. Mark si veľmi užíval, že musel zaviesť postavu Dustyho úplne iným smerom.“

Mark Wahlberg hovorí: „Akoby sme mali vymenené úlohy. Vždy som chcel robiť niečo inak, takže je zábavné sledovať Dustyho neistotu a vývoj tejto postavy.“

Anders priznáva, že bol znepokojený prítomnosťou Mela Gibsona na pľaci: „Mel je výnimočne nadaný režisér a herec, takže som naozaj netušil, čo môžem čakať. Cítil som sa ako otec, ktorého pozíciu ohrozuje nevlastný otec. Netušil som, akú dynamiku dokáže priniesť, ale hneď, ako sa objavil, už nemohol byť vtipnejší, milší a prívetivejší.“

Producent Henchy hovorí: „Mel Gibson bol v úlohe Dustyho otca dokonalý. Prináša intenzívne chvastanie sa a odvahu, ktoré sa dobre kryjú s rovnakými vlastnosťami Marka Wahlberga. Keď uvidíte Kurta, pochopíte Dustyho. Sú to otec a syn a vládne medzi nimi množstvo testosterónu a súťaživosti. Množstvo konfliktov a zábavy pramení z reakcií Kurta, ktorý vidí, akým otcom z vrtuľníka sa Dusty stal.“

Gibson svoju postavu opisuje takto: „Kurt je kozmonaut, tvrdo pracujúci sukničkár, ktorý sa stále spolieha na svoje staré triky, hoci už nie je najmladší. Zastavený vývoj tejto postavy musí pôsobiť zábavne. Svojho syna miluje, ale nebol, ani nie je ideálnym otcom, čo vytvorilo ich výrazne nefunkčný vzájomný vzťah.“

Na opačnom konci rodičovského spektra hrá John Lithgow Dona, ktorý je priateľský a láskyplný protiklad odmeraného osamelého vlka Kurta.

Lithgow o svoje postave hovorí: „Don má veľké srdce a je to ten typ človeka, čo dobrovoľne prestúpi počas výletu do iného lietadla, len aby spoznal čo najviac nových ľudí. Veľmi rád rozpráva, hlavne neskutočne bežné príbehy, ktoré zaujímajú akurát jeho a Brada. Stále preskakuje z jednej veci na inú a upratuje každú miestnosť, do ktorej vojde.“

Will Ferrel vysvetľuje: „ Don a Brad sú úplné rovnakí. Na prvý pohľad sa zdá, že majú dokonalé vzťahy so svojimi synmi, ale ani jeden z nich nechce riešiť problémy v nich.“

„Túto postavu neskutočne zbožňujem. Je od prírody nevinný typ človeka, ale jeho ukecanosť ukrýva tajomstvo,“ priznáva Lithgow.

„Ako je Mel dokonalý pre úlohu Kurta, rovnako je to s Johnom v úlohe Dona,“ hovorí Ferrell. „Don je jeden milý, úžasný, spoločenský, emocionálne istý otec, ktorý vôbec nezvažuje vhodnosť pusy na ústa pre syna, keď ho stretáva na letisku. Pre Dustyho a Kurta je to trochu priveľa, keďže si nie sú takí blízki.“

„Brad a Don sú so svojím vzťahom veľmi spokojní,“ objasňuje Henchy. „Dokončujú vety toho druhého a Brad si myslí, že všetko, čo Don hovorí, je hysterické. Môžete proste vidieť, kde sa Brad vyučil svojim otcovským schopnostiam. Od svojho krásneho, bezstarostného, milujúceho a pozorného otca. A potom tu máte protiklad v podobe Dustyho a Kurta.“

Mark Wahlberg hovorí: „Dusty trochu žiarli na vzťah medzi Donom a Bradom. Pre Dustyho a Kurta je vyjadrovanie emócií nepríjemné, ako aj čokoľvek iné, čo môže byť považované za zraniteľnosť. Keď Dusty vyrastal, Kurt mu nikdy nepovedal, že ho miluje, ale snažíme sa k tomu prepracovať.“

„Hoci hráme úplné protiklady, všetci štyria spolu vychádzame skvele, porovnávame sa s tým druhým, no vieme presne, kto sú naše postavy a aký vzťah majú k ostatným,“ hovorí Lithgow. „Dusty začína závidieť Bradovi jeho blízky vzťah s Donom, ale náš zdanlivo dokonalý vzťah je napoly rozpadnutý. Zväzok medzi otcom a synom je neskutočne komplikovaný, čo nám poskytuje skvelý príbeh a mne ako hercovi dovoľuje pohrať sa s mnohými vecami.“

Mel Gibson bol obzvlášť nadšený výkonom Lithgowa: „John je úžasný a jeho improvizácia je jedna z najlepších, aké som zažil. Keď začne hovoriť, valia sa z neho všetky tie úžasné vety. Videl som ho hrať Winstona Churchilla a hrozného masového vraha, no tu s rovnakou ľahkosťou zvláda túto jemnú komédiu.“

Anders si spomína: „To čaro sme si neuvedomovali, kým sme nemali všetkých v jednej miestnosti, kde stáli vedľa seba Mark s Melom a Will s Johnom. Nielenže sú to skvelí herci, z ktorých každý priniesol niečo svojské, naozaj pôsobili ako ich otcovia. Dokonca trochu podobne aj chodili. Je v nich niečo, čo spolu dokonale sadlo.“

Linda Cardelliniová sa vracia ako Sara, Bradova manželka a Dustyho bývalá, čím poskytuje akési emocionálne lepidlo, ktoré udržiava divoko sa rozrastajúcu rodinu pokope.

Anders vysvetľuje: „Linda má náročnú úlohu. Sara bola kedysi vydatá za Dustyho, ale musela opustiť ten šialený život, a tak si našla cestu k Bradovi. V oboch vidí len to najlepšie a v tých vodách sa dobre orientuje, aby dokázala obe rodiny udržať pri zemi a sústredené.“

Cardelliniová o tom hovorí: „Brad a Sara majú teraz tri deti. Griffy, malé dieťa, už chodí a takmer rozpráva, Dylan a Megan starnú a teraz majú navyše aj nevlastnú sestru Adriannu. Pri takej veľkej pomiešanej rodine je ešte dôležitejšie, ale aj ťažšie, mať spoločné Vianoce, ktoré chce každý.“

Owen Vaccaro a Scarlett Estevezová, ktorí sa vracajú ako Dylan a Megan, boli nadšení, že majú na plátne nového súrodenca, ktorého stvárnili trojčatá Connor, Dylan a Daphne Wiseovci.

„Všetci sú takí zlatí,“ hovorí Vaccaro. „ Scarlett a ja sa s nimi veľmi radi hráme. Aj keď mali zlú náladu, snažili sme sa ich rozveseliť, lebo než sa dostali pred kameru, museli byť v dobrej nálade.“

Estevezová mala radšej trojčatá než ich záskok: „Keď na pľaci neboli maličkí, používali bábiku, ktorá vyzerala ako oni. Bolo to fakt desivé a každý bol z toho trochu vystrašený.“

Dylanovu a Meganinu nevlastnú sestru hrá Didi Costineová, ktorá sa vracia vo väčšej úlohe. Adrianna dokáže znepríjemniť život nevlastnému otcovi aj jeho synovi. Costineová hovorí: „Moja postava si rada uťahuje z Dylana a vôbec nemá rada svojho nevlastného otca Dustyho. Čím väčšie obavy z toho Dusty má, tým viac sa snaží získať jej náklonnosť, ale ona ho preto napokon vždy nemá rada ešte viac.“

Adriannina mama Karen, ktorú hrá Alessandra Ambrosiová poskytuje Sare akúsi ochrannú fóliu. Cardelliniová o tom hovorí: „Karen je akousi hrozbou. Je to doktorka a publikovaná autorka, nádherná, vysoká, sebavedomá brazílska žena, ktorá si neustále píše poznámky, čo každého trochu znervózňuje. Vravia si: ‚Čo tam o mne píše? Čo hovorí mojim deťom?‘ Preto sa Sarah dostáva do nepríjemnej pozície, čo je pekná paralela so súťaživosťou chlapcov v prvom filme.“

Karen je prvá väčšia filmová úloha Ambrosiovej, ktorá sa preslávila ako modelka Victoria’s Secret a objavila sa v menších úlohách v NINJA KORYTNAČKÁCH 2, CASINO ROYALE a prvom filme OCKO JE DOMA.

Ambrosiová bola vďačná za prívetivú atmosféru na pľaci: „Pri prvom filme som sa musela s každým nakrátko stretnúť, ale bola som tam len deň, či dva. Tentoraz bolo všetko navôkol oveľa uvoľnenejšie. Väčšinu času som trávila s Lindou, čo bola pre mňa veľká pocta, hoci s ňou bola veľká zábava. Je absolútne úžasná, medzi klapkami má ten najnákazlivejší smiech a v každej scéne, v ktorej hrá, všetkých komanduje.“

Kareninho exmanžela Rogera stvárňuje wrestlingová superstar a zlodej scény z VYKOĽAJENEJ/TRAINWRECK John Cena. Ten žartuje: „Roger je Dustyho najhoršia nočná mora. Je jeho väčšia a vypláchnutejšia verzia. Do prvého filmu chceli niekoho, kto dokáže zahrať Kareninho exmanžela a fyzicky zastrašiť Dustyho. Mark vtedy povedal: ‚Zožeňte mi Johna Cenu.‘ Mal to dokonale načasované, lebo som práve dokončil VYKOĽAJENÚ, kde som mal vetu o podobnosti s Markom Wahlbergom.“

Hoci sa Dusty a Karen snažia zahrnúť do svojho života aj Rogera, Cena hovorí: „Tento chlapík nechce mať s tými ľuďmi nič spoločné, hoci sa ho snažia prijať medzi seba.“

Cena uznáva, že Roger má priestor, aby sa stal lepším otcom: „Pácha mnoho rodičovských prešľapov ako Dusty v prvom filme. Je super, ale zjavne nie je poruke dostatočne často. Rád tam vtrhne v pravý čas a rozmaznáva deti, dáva im čokoľvek chcú, len aby si získal ich náklonnosť, potom vypadne a skutočné rodičovstvo necháva na ich mamu a nevlastného otca. Je zrkadlom, v ktorom vidieť, ako sa Dusty ako otec zlepšil.“

„John je jeden z mojich najobľúbenejších,“ hovorí Anders. „Človeka štve, keď je niekto taký hnusák a zároveň navyše skutočne zábavný. Jeho úprimnosť ho robí úžasným, takže z neho nie je len tvrdý chlapík.“

A Anders pokračuje: „Na pľaci všetci zabudli na vlastné egá. Všetci boli špičkoví a parádne si to užili.“